CINNEADH 28/2022 ÓN mBORD BAINISTÍOCHTA

an 4 Aibreán 2022

maidir le rialacha inmheánacha a bhaineann le srianta ar chearta ábhar sonraí áirithe i ndáil le próiseáil sonraí pearsanta faoi chuimsiú gníomhaíochtaí arna ndéanamh ag an nGníomhaireacht Eorpach um an nGarda Teorann agus Cósta

TÁ AN BORD BAINISTÍOCHTA,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 16 de,

Ag féachaint do Rialachán (AE) 2018/1725 ó Pharlaimint na hEorpa agus ón gComhairle an 23 Deireadh Fómhair 2018 maidir le daoine nádúrtha a chosaint i ndáil le sonraí pearsanta a phróiseáil ag institiúidí, comhlachtaí, oifigí agus gníomhaireachtaí an Aontais agus maidir le saorghluaiseacht sonraí den sórt sin, agus lena n-aisghairtear Rialachán (CE) Uimh. 45/2001 agus Cinneadh Uimh. 1247/2002/CE (1) (dá ngairtear “an Rialachán” anseo feasta), agus go háirithe Airteagal 25 de,

Ag féachaint do Rialachán (AE) 2019/1896 ó Pharlaimint na hEorpa agus ón gComhairle an 13 Samhain 2019 maidir leis an nGarda Teorann agus Cósta Eorpach agus lena n-aisghairtear Rialacháin (AE) Uimh. 1052/2013 agus (AE) 2016/1624 (2) (‘Rialachán EBCG’ anseo feasta), go háirithe Airteagal 86(2) de,

Tar éis dó dul i gcomhairle leis an Maoirseoir Eorpach ar Chosaint Sonraí an 16 Samhain 2021,

De bharr an mhéid seo a leanas:

(1) Tá sé de chumhacht ag an nGníomhaireacht Eorpach um an nGarda Teorann agus Cósta (‘an Ghníomhaireacht’) fiosrúcháin riaracháin, imeachtaí réamh-araíonachta, imeachtaí araíonachta agus imeachtaí fionraí a dhéanamh, i gcomhréir le Rialacháin Foirne Oifigigh an Aontais Eorpaigh agus Coinníollacha Fostaíochta Sheirbhísigh Eile an Aontais Eorpaigh, a leagtar síos i Rialachán (CEE, Euratom, CEGC) Uimh. 259/68 ón gComhairle (3) (‘Rialacháin Foirne’) , agus le Cinneadh 26/2018 ón mBord Bainistíochta an 25 Deireadh Fómhair 2018 lena nglactar forálacha cur chun feidhme maidir le fiosrúcháin riaracháin agus imeachtaí araíonachta a dhéanamh. Más riachtanach, tugann sí fógra faoi chásanna do OLAF freisin.

(2) Tá sé d’oibleagáid ar bhaill foirne na Gníomhaireachta gníomhaíochtaí a d’fhéadfadh a bheith neamhdhleathach a thuairisciú, lena n-áirítear calaois agus éilliú, ar gníomhaíochtaí iad a dhéanann dochar do leasanna an Aontais. Tá sé d’oibleagáid ar bhaill foirne freisin iompar a thuairisciú a bhaineann le dualgais ghairmiúla a chomhlíonadh ar iompar é a d’fhéadfadh a bheith ina mhainneachtain thromchúiseach oibleagáidí oifigigh an Aontais a chomhlíonadh. Rialaítear é sin le Cinneadh 17/2019 ón mBord Bainistíochta an 18 Iúil 2019 lena nglactar Treoirlínte Frontex maidir le Sceithireacht.

(3) Tá beartas curtha i bhfeidhm ag an nGníomhaireacht chun cásanna iarbhír nó féideartha ciaptha shíceolaíoch nó gnéaschiaptha san ionad oibre a chosc agus chun déileáil leo go héifeachtach, mar a fhoráiltear le Cinneadh 16/2019 óna Bord Bainistíochta an 18 Iúil 2019 lena nglactar bearta cur chun feidhme de bhun na Rialachán Foirne. Bunaítear leis an gCinneadh nós imeachta neamhfhoirmiúil trínar féidir le híospartach líomhnaithe an chiaptha teagmháil a dhéanamh le comhairleoirí ‘rúnda’ na Gníomhaireachta.

(4) Is féidir leis an nGníomhaireacht imscrúduithe a dhéanamh freisin ar sháruithe a d’fhéadfadh a bheith ann ar rialacha slándála i ndáil le faisnéis rúnaicmithe an Aontais Eorpaigh (‘FRAE’), bunaithe ar a rialacha slándála i dtaobh FRAE a chosaint.

(5) Tá an Ghníomhaireacht faoi réir iniúchtaí inmheánacha agus seachtracha araon maidir lena gníomhaíochtaí, lena n-áirítear iniúchtaí ag Cúirt Iniúchóirí na hEorpa. Bíonn na hiniúchtaí inmheánacha á ndéanamh trí Chumas Iniúchóireachta Inmheánaí na Gníomhaireachta a cuireadh ar bun le Cinneadh 43/2020 ón mBord Bainistíochta an 9 Nollaig 2020 lena nglactar struchtúr leasaithe eagrúcháin na Gníomhaireachta agus leis an gCinneadh ábhartha ón Stiúrthóir Feidhmiúcháin i gcomhréir le hAirteagal 80 de Chinneadh 19/2019 ón mBord Bainistíochta an 23 Iúil 2019 lena nglactar Rialachán Airgeadais Frontex.

(6) Láimhseálann an Ghníomhaireacht gearáin sheachtracha, go háirithe na gearáin sin a fhaightear i gcomhthéacs an tsásra gearán arna bhunú i gcomhréir le hAirteagal 111 de Rialachán EBCG chun faireachán a dhéanamh ar chearta bunúsacha i ngníomhaíochtaí uile na Gníomhaireachta agus lena áirithiú go ndéanfar cearta bunúsacha a urramú.

(7) Tá rannpháirtithe i ngníomhaíochtaí Frontex faoi oibleagáid teagmhais thromchúiseacha a thuairisciú i gcomhréir le hAirteagal 38(3)(h) de Rialachán EBCG agus leis an gCinneadh ón Stiúrthóir Feidhmiúcháin an 19 Aibreán 2021 maidir le Buan-Nós Imeachta Oibríochta – Tuairisciú i leith Teagmhas Tromchúiseach (4). Ina theannta sin, bhunaigh an Ghníomhaireacht sásra maoirseachta chun faireachán a dhéanamh ar chur i bhfeidhm fhorálacha Rialachán EBCG maidir le húsáid fornirt ag baill foirne reachtúla, lena n-áirítear rialacha maidir le tuairisciú agus bearta sonracha, amhail bearta de chineál araíonachta, maidir le húsáid fornirt le linn an imscartha. Tá an méid sin á rialú ag Cinneadh 7/2021 ón mBord Bainistíochta an 20 Eanáir 2021 lena mbunaítear sásra maoirseachta chun faireachán a dhéanamh ar chur i bhfeidhm na bhforálacha maidir le húsáid fornirt ag foireann reachtúil Bhuanchór an Gharda Teorann agus Cósta Eorpaigh. Déanann an Ghníomhaireacht faireachán freisin ar úsáid fornirt ag baill foirne arna dtabhairt ar iasacht fhadtéarmach don Ghníomhaireacht ó na Ballstáit, ag baill foirne arna soláthar ag na Ballstáit le haghaidh imscaradh gearrthéarmach agus ag baill foirne ar cuid iad den chúltaca mearfhreagartha le haghaidh mear-idirghabhálacha teorann agus forneart á chur i bhfeidhm i ngníomhaíochtaí oibríochtúla Frontex i gcomhréir leis an gCinneadh ábhartha ón Stiúrthóir Feidhmiúcháin.

(8) I gcomhthéacs fiosrúcháin riaracháin, iniúchtaí, scrúdú ar ghearáin agus imscrúduithe, tuairisciú teagmhas tromchúiseach agus gníomhaíochtaí faireacháin, comhoibríonn an Ghníomhaireacht le húdaráis inniúla na mBallstát (5) agus le hinstitiúidí eile de chuid an Aontais, comhlachtaí, oifigí agus gníomhaireachtaí.

(9) Is féidir leis an nGníomhaireacht comhoibriú le húdaráis inniúla tríú tíortha agus le heagraíochtaí idirnáisiúnta, arna iarraidh sin dóibh nó ar a tionscnamh féin.

(10) Bíonn an Ghníomhaireacht bainteach le cásanna os comhair Chúirt Bhreithiúnais an Aontais Eorpaigh agus cuairteanna náisiúnta nuair a tharchuireann sí ábhar chuig an gCúirt, nuair a chosnaíonn sí cinneadh a rinne sí agus a ndearnadh agóid ina choinne os comhair na Cúirte, nó nuair a dhéanann sí idirghabháil i gcásanna a bhaineann lena cúraimí. Sa chomhthéacs sin, d’fhéadfadh sé go mbeadh ar an nGníomhaireacht rúndacht sonraí pearsanta atá i ndoiciméid a fhaigheann na páirtithe nó na hidirghabhálaithe a chaomhnú.

(11) Chun a cúraimí a chomhlíonadh, bailíonn agus próiseálann an Ghníomhaireacht faisnéis agus roinnt catagóirí sonraí pearsanta, lena n-áirítear sonraí aitheantais daoine nádúrtha, faisnéis teagmhála, róil ghairmiúla agus cúraimí, faisnéis maidir le hiompar príobháideach agus gairmiúil agus feidhmíocht, agus sonraí airgeadais. Dá bhrí sin, gníomhaíonn an Ghníomhaireacht mar rialaitheoir sonraí.

(12) Faoin Rialachán, tá sé d’oibleagáid ar an nGníomhaireacht, dá bhrí sin, faisnéis a sholáthar d’ábhair sonraí maidir leis na gníomhaíochtaí próiseála sin agus a gcearta mar ábhair sonraí a urramú.

(13) D’fhéadfadh sé go mbeadh ar an nGníomhaireacht réiteach a dhéanamh idir na cearta sin agus cuspóirí a bhíonn le fiosrúchán riaracháin, iniúchtaí, imscrúduithe, tuairisciú teagmhas tromchúiseach agus faireachán ar chur i bhfeidhm fhorálacha Rialachán EBCG maidir le húsáid fornirt, agus imeachtaí cúirte. D’fhéadfadh sé go mbeadh uirthi freisin cothromaíocht a bhaint amach idir cearta ábhair sonraí agus cearta bunúsacha agus saoirsí bunúsacha ábhar sonraí eile. Chuige sin, le hAirteagal 25 den Rialachán agus Airteagal 86(2) de Rialachán EBCG, tugtar an deis don Ghníomhaireacht srian a chur, faoi choinníollacha dochta, le feidhmiú Airteagail 14 go 22, 35 agus 36 den Rialachán, chomh maith le hAirteagal 4 de sa mhéid a fhreagraíonn a fhorálacha do na cearta agus na hoibleagáidí dá bhforáiltear in Airteagail 14 go 20. Mura ndéantar foráil maidir le srianta i ngníomh dlí arna ghlacadh ar bhonn na gConarthaí, is gá rialacha inmheánacha a ghlacadh faoina mbeidh an Ghníomhaireacht i dteideal srian a chur leis na cearta sin.

(14) Mar shampla, d’fhéadfadh sé nár mhór don Ghníomhaireacht srian a chur leis an bhfaisnéis a sholáthraíonn sí d’ábhar sonraí faoi phróiseáil a shonraí pearsanta nó a sonraí pearsanta le linn na réamhchéime measúnaithe d’fhiosrúchán riaracháin nó le linn an fhiosrúcháin féin, sula bhféadfaí cás a dhíbhe nó ag an gcéim réamh-araíonachta nó sa chás ina bhféadfadh an t-ábhar sonraí a bheith faoi réir bearta sonracha, amhail bearta de chineál araíonachta, maidir le húsáid fornirt le linn an imscartha. In imthosca áirithe, d’fhéadfadh sé go ndéanfadh soláthar faisnéise den sórt sin difear tromchúiseach do chumas na Gníomhaireachta an fiosrúchán a dhéanamh nó a feidhm um fhaireachán ar úsáid fornirt a chomhlíonadh ar bhealach éifeachtach, aon uair, mar shampla, a bhfuil an baol ann go bhféadfadh an duine lena mbaineann fianaise a scriosadh nó cur isteach ar fhinnéithe ionchasacha sula gcuirtear faoi agallamh iad.

(15) D’fhéadfadh sé freisin gur ghá don Ghníomhaireacht cearta agus saoirsí finnéithe a chosaint chomh maith le cearta agus saoirsí daoine eile atá bainteach. Ar an gcaoi chéanna, d’fhéadfadh sé gur ghá don Ghníomhaireacht srian a chur leis an bhfaisnéis a sholáthraíonn sí d’ábhar sonraí maidir le próiseáil a shonraí pearsanta nó a sonraí pearsanta i gcás ina bhféadfadh soláthar na faisnéise sin difear tromchúiseach a dhéanamh do na céimeanna measúnaithe agus bailíochtaithe den phróiseas um theagmhais thromchúiseacha a thuairisciú i gcomhréir le hAirteagal 38(3)(h) de Rialachán EBCG.

(16) B’fhéidir gur ghá a anaithnideacht a chosaint i gcás finné nó sceithire a d’iarr nach ndéanfaí é a aithint. I gcás den sórt sin, d’fhéadfadh an Ghníomhaireacht cinneadh a dhéanamh srian a chur le rochtain ar chéannacht, ráitis agus sonraí pearsanta eile an duine sin, chun cearta agus saoirsí an duine sin a chosaint. Go háirithe, d’fhéadfadh sé gur ghá don Ghníomhaireacht an anaithnideacht a chosaint i gcás finnéithe nó daoine eile a thuairiscíonn teagmhais a bhaineann le húsáid fornirt i gcomhréir le sásra maoirseachta chun faireachán a dhéanamh ar chur i bhfeidhm fhorálacha Rialachán EBCG maidir le húsáid fornirt. Ar an gcaoi chéanna, i gcomhthéacs teagmhais thromchúiseacha a thuairisciú i gcomhréir le hAirteagal 38(3)(h) de Rialachán EBCG, d’fhéadfadh sé nár mhór don Ghníomhaireacht an anaithnideacht a chosaint i gcás rannpháirtithe i ngníomhaíocht Frontex a thuairiscigh teagmhas den sórt sin.

(17) D’fhéadfadh sé a bheith riachtanach faisnéis rúnda a chosaint maidir le ball foirne a chuaigh i dteagmháil le comhairleoirí rúnda na Gníomhaireachta. I gcásanna den sórt sin, d’fhéadfadh sé gur ghá don Ghníomhaireacht srian a chur le rochtain ar chéannacht, ráitis agus sonraí pearsanta eile an íospartaigh líomhnaithe, an té a ndearnadh líomhain an chiaptha ina éadan nó ina héadan agus daoine eile atá bainteach, chun cearta agus saoirsí gach duine lena mbaineann a chosaint.

(18) Próiseálann an Ghníomhaireacht sonraí pearsanta a ball foirne reachtúil maidir le dea-shláinte agus folláine shíceolaíoch, lena n-áirítear, i gcás inar gá, chun údarú a thabhairt i dtaobh armáin a iompar agus a úsáid i gcomhréir le hAirteagal 82(7) de Rialachán EBCG agus Cinneadh 3/2021 ón mBord Bainistíochta an 15 Eanáir 2021 (6). I bhfianaise a íogaire atá na sonraí leighis agus chun an t-ábhar sonraí a chosaint ar rochtain dhíreach ar chomhaid a d’fhéadfadh dochar a dhéanamh do shláinte agus do stádas meabhrach an ábhair sonraí lena mbaineann, soláthróidh an Ghníomhaireacht rochtain indíreach ar an bhfaisnéis leighis ábhartha trí chomhairleoir leighis na Gníomhaireachta nó trí sholáthraí leighis seachtrach i gcomhair na faisnéise agus na comhairle leighis ábhartha.

(19) Níor cheart don Ghníomhaireacht srianta a chur i bhfeidhm ach amháin nuair a urramaítear leo bunús na gceart bunúsach agus na saoirsí bunúsacha, nuair atá siad fíor-riachtanach agus nuair atá siad ina mbeart comhréireach i sochaí dhaonlathach. Ba cheart don Ghníomhaireacht cúiseanna a thabhairt ina mínítear an bonn cirt atá leis na srianta sin.

(20) Agus prionsabal na cuntasachta á chur i bhfeidhm, ba cheart don Ghníomhaireacht taifead a choimeád ar an gcur i bhfeidhm a dhéanann sí ar shrianta.

(21) Agus sonraí pearsanta arna malartú le heagraíochtaí eile á bpróiseáil i gcomhthéacs a cúraimí, ba cheart don Ghníomhaireacht agus do na heagraíochtaí sin dul i gcomhairle lena chéile faoi fhorais fhéideartha chun srianta a fhorchur agus faoi riachtanas agus comhréireacht na srianta sin, mura gcuirfí gníomhaíochtaí na Gníomhaireachta i mbaol dá bharr sin.

(22) Faoi Airteagal 25(6) den Rialachán, cuirtear d’oibleagáid ar an rialaitheoir ábhair sonraí a chur ar an eolas faoi na príomhchúiseanna le cur i bhfeidhm an tsriain agus faoin gceart atá acu gearán a thaisceadh le MECS.

(23) De bhun Airteagal 25(8) den Rialachán, tá an Ghníomhaireacht i dteideal soláthar faisnéis a iarchur, a fhágáil ar lár nó a dhiúltú maidir leis na cúiseanna atá le srian a chur i bhfeidhm i leith an ábhair sonraí dá gcuirfeadh sé sin éifeacht an tsriain ar ceal ar aon bhealach. Ba cheart don Ghníomhaireacht measúnú a dhéanamh ar bhonn cás ar chás an gcuirfeadh cumarsáid an tsriain a éifeacht ar ceal.

(24) Ba cheart don Ghníomhaireacht srian a chur i leataobh a luaithe nach mbeidh feidhm a thuilleadh ag na coinníollacha lena dtugtar bonn cirt leis an srian, agus na coinníollacha sin a mheas ar bhonn tráthrialta.

(25) Chun an chosaint is fearr a thabhairt do chearta agus do shaoirsí ábhar sonraí agus i gcomhréir le hAirteagal 44(1) den Rialachán, ba cheart dul i gcomhairle le hOifigeach Cosanta Sonraí (‘OCS’) na Gníomhaireachta in am trátha maidir le haon srianta a fhéadfar a chur i bhfeidhm agus ba cheart don Oifigeach sin a fhíorú go gcomhlíonann siad an Cinneadh seo.

(26) Tá rialacha ar leithligh leagtha síos ag an nGníomhaireacht maidir le sonraí pearsanta oibríochtúla a phróiseáil, i gcomhréir le hAirteagal 90 de Rialachán EBCG, lena n-áirítear rialacha inmheánacha sonracha maidir le sonraí pearsanta oibríochtúla a choinneáil agus rialacha maidir le srianta a chuirtear i bhfeidhm maidir le cearta ábhartha an ábhair sonraí (7).

TAR ÉIS A CHINNEADH MAR A LEANAS:

Airteagal 1 Ábhar, raon feidhme agus rialaitheoireacht 1. Leagtar síos sa Chinneadh seo rialacha a bhaineann leis na coinníollacha faoina bhféadfaidh an Ghníomhaireacht srian a chur le cur i bhfeidhm Airteagail 4, 14 go 22, 35 agus 36, de bhun Airteagal 25 den Rialachán agus Airteagal 86(2) de Rialachán EBCG. Tá feidhm ag an gCinneadh seo maidir le próiseáil sonraí pearsanta ag an nGníomhaireacht chun críche cúraimí riaracháin i gcomhréir le hAirteagal 87(1)(h) de Rialachán EBCG. 2. I gcomhréir le mír 1 agus faoi réir na gcoinníollacha a leagtar amach sa Chinneadh seo, féadfar na srianta a chur i bhfeidhm maidir leis na cearta seo a leanas: an ceart chun faisnéis a sholáthar don ábhar sonraí, ceart rochtana an ábhair sonraí, ceart an ábhair sonraí i leith ceartú, scriosadh agus srianadh próiseála agus cearta i leith sárú ar shonraí pearsanta a chur in iúl don ábhar sonraí agus rúndacht cumarsáide leictreonaí. 3. Is iad na catagóirí sonraí pearsanta a bhaineann an Cinneadh seo leo sonraí oibiachtúla/crua (e.g. sonraí aitheantais, sonraí teagmhála, sonraí gairmiúla, sonraí riaracháin, sonraí a fhaightear ó fhoinsí sonracha, sonraí cumarsáide leictreonaí agus sonraí tráchta) agus sonraí suibiachtúla/boga (e.g. réasúnaíocht, sonraí iompair, breithmheasanna, sonraí a bhaineann le feidhmíocht agus iompar, agus sonraí a bhaineann le hábhar an nós imeachta nó na gníomhaíochta atá i gceist nó arna dtabhairt chun cinn maidir leis an ábhar sin). 4. Déanann an Stiúrthóir Feidhmiúcháin ionadaíocht don Ghníomhaireacht ina cáil mar rialaitheoir. Beidh feidhm ag rialacha na Gníomhaireachta lena gcuirtear an Rialachán chun feidhme i leith rialaitheoireacht sonraí (8). 5. Cuirfear ábhair sonraí ar an eolas faoi na rialaitheoirí ainmnithe trí fhaisnéis nó taifid arna bhfoilsiú ar shuíomh gréasáin agus/nó inlíon na Gníomhaireachta.

Airteagal 2 Srianta 1. Féadfaidh an Ghníomhaireacht srian a chur le cur i bhfeidhm Airteagail 14 go 22, 35 agus 36 den Rialachán, agus le hAirteagal 4 de a mhéid a fhreagraíonn a fhorálacha do na cearta agus na hoibleagáidí dá bhforáiltear in Airteagail 14 go 22 i gcomhthéacs an chuspóra i leith sonraí pearsanta a phróiseáil a shonraítear in Airteagal 1(1) den Chinneadh: (a) de bhun Airteagal 25(1)(b), (c), (f), (g) agus (h) den Rialachán, agus fiosrúcháin riaracháin, imeachtaí réamh-araíonachta, imeachtaí araíonachta nó imeachtaí fionraí á ndéanamh aici faoi Airteagal 86 agus Iarscríbhinn IX de na Rialacháin Foirne agus faoi Chinneadh 26/2018 ón mBord Bainistíochta an 25 Deireadh Fómhair 2018 lena nglactar forálacha ginearálta cur chun feidhme maidir le seoladh fiosrúchán riaracháin agus nósanna imeachta araíonachta, nuair a thugtar fógra do OLAF faoi chásanna agus de bhun Airteagal 25(1)(c), (g) agus (h) den Rialachán, nuair a dhéanann an OCS imscrúdú ar ábhair a bhaineann go díreach lena chúraimí nó a cúraimí féin, go háirithe agus fiosrúcháin á ndéanamh ar ghníomhaíochtaí próiseála arna ndéanamh ag an nGníomhaireacht de bhun Airteagal 5(11) de Chinneadh 56/2021 ón mBord Bainistíochta an 15 Deireadh Fómhair 2021. (9) Féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) den Chinneadh ar cearta iad atá ag ball foirne, ag duine lena mbaineann nó ag tríú páirtí i ndáil le haon fhaisnéis a d’fhéadfadh difear tromchúiseach a dhéanamh d’fhiosrúcháin, imeachtaí réamh-araíonachta, imeachtaí araíonachta nó imeachtaí fionraí, idir chinn amach anseo agus chinn atá ar siúl, lena n-áirítear ráitis ó fhinnéithe agus doiciméid eile, (b) de bhun Airteagal 25(1)(h) den Rialachán, agus é á áirithiú aici go bhféadfaidh baill foirne na Gníomhaireachta fíorais a thuairisciú faoi rún i gcás ina gcreidfidh siad go bhfuil neamhrialtachtaí tromchúiseacha ann, mar a leagtar amach i gCinneadh 17/2019 ón mBord Bainistíochta an 18 Iúil 2019 lena nglactar Treoirlínte Frontex maidir le Sceithireacht, féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) den Chinneadh ar cearta iad atá ag ábhair sonraí a d’fhéadfadh a bheith luaite leis na drochghníomhartha a líomhnaítear i ndáil le haon fhaisnéis a d’fhéadfadh baint d’anaithnideacht duine a thuairiscíonn neamhrialtacht thromchúiseach; (c) de bhun Airteagal 25(1)(h) den Rialachán, agus é á áirithiú aici go bhféadfaidh baill foirne na Gníomhaireachta leas a bhaint as tacaíocht na gcomhairleoirí rúnda, arna sainiú le Cinneadh 16/2019 ón mBord Bainistíochta an 18 Iúil 2019 maidir le beartas Frontex chun dínit an duine a chosaint agus ciapadh síceolaíoch agus gnéaschiapadh a chosc. Féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) den Chinneadh a cearta iad atá ag lucht ciaptha líomhnaithe, i gcás inar gá, chun anaithnideacht an íospartaigh fhéideartha ciaptha agus anaithnideacht finnéithe a chosaint; (d) de bhun Airteagal 25(1)(c), (g) agus (h) den Rialachán, agus iniúchtaí inmheánacha agus seachtracha á ndéanamh i ndáil le gníomhaíochtaí nó ranna de chuid na Gníomhaireachta, go háirithe nuair a dhéanann Cumas Iniúchóireachta Inmheánaí na Gníomhaireachta iniúchtaí inmheánacha. Féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) ar cearta iad atá ag ábhair sonraí i ndáil le faisnéis a d’fhéadfadh baint de rúndacht faisnéise arna bailiú ón iniúchadh nó cur isteach ar dhéanamh iniúchta atá ar siúl; (e) de bhun Airteagal 25(1)(b), (e), (g) agus (h) den Rialachán, i gcomhthéacs imscrúduithe ó Oifig an Ionchúisitheora Phoiblí Eorpaigh (OIPE). Féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) den Chinneadh seo ar cearta iad atá ag ábhair sonraí i ndáil le faisnéis is gá chun seoladh cuí agus rúndacht a áirithiú i gcás imscrúduithe a dhéanfaidh OIPE; (f) de bhun Airteagal 25(1)(c), (e), (g) agus (h) den Rialachán, agus gearáin á láimhseáil aici lena n-áirítear na gearáin sin a fhaigheann an Ghníomhaireacht i gcomhthéacs an tsásra gearán arna bhunú i gcomhréir le hAirteagal 111 de Rialachán EBCG chun faireachán a dhéanamh ar chearta bunúsacha agus urramú na gceart sin a áirithiú i ngníomhaíochtaí uile na Gníomhaireachta agus leis an gCinneadh ábhartha ón Stiúrthóir Feidhmiúcháin. Féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) den Chinneadh seo ar cearta iad atá ag ball foirne a bhfuil baint aige le gníomhaíocht de chuid na Gníomhaireachta (10), atá faoi réir gearáin, i ndáil le haon fhaisnéis a d’fhéadfadh difear mór a dhéanamh d’athbhreithniú agus láimhseáil an ghearáin; (g) de bhun Airteagal 25(1) (c), (e), (g) agus (h) den Rialachán, agus tuairiscí ar theagmhais á láimhseáil aici faoi Airteagal 38(3)(h) de Rialachán EBCG agus faoin gCinneadh ón Stiúrthóir Feidhmiúcháin an 19 Aibreán 2021 maidir le Buan-Nós Imeachta Oibríochta – Tuairisciú i leith Teagmhas Tromchúiseach. Féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) den Chinneadh seo ar cearta iad atá ag ábhair sonraí atá sa Tuarascáil i leith Teagmhas Tromchúiseach i ndáil le faisnéis a d’fhéadfadh difear mór a dhéanamh do bhailíochtú agus do mheasúnú na Tuarascála i leith Teagmhas Tromchúiseach agus do ghníomhaíochtaí leantacha agus d’aithnideacht finnéithe nó daoine eile a thuairiscíonn teagmhais lena n-áirítear imircigh agus fillithe; (h) de bhun Airteagal 25(1)(b), (c), (f), (g) agus (h) den Rialachán, agus faireachán á dhéanamh aici ar chur i bhfeidhm na bhforálacha maidir le húsáid fornirt ag baill foirne reachtúla de chuid Bhuanchór an Gharda Teorann agus Cósta Eorpaigh faoi Airteagal 55(5)(a) de Rialachán EBCG agus faoi Chinneadh 7/2021 ón mBord Bainistíochta an 20 Eanáir 2021 agus nuair atá faireachán á dhéanamh aici ar úsáid fornirt ag baill foirne arna dtabhairt ag na Ballstáit ar iasacht fhadtéarmach don Ghníomhaireacht, baill foirne arna soláthar ag na Ballstáit le haghaidh imscaradh gearrthéarmach agus baill foirne ar cuid iad den chúltaca mearfhreagartha le haghaidh mear-idirghabhálacha teorann agus forneart á chur i bhfeidhm acu i ngníomhaíochtaí oibríochtúla Frontex i gcomhréir leis an gCinneadh ábhartha ón Stiúrthóir Feidhmiúcháin. Féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) den Chinneadh seo ar cearta iad atá ag ábhair sonraí atá i dtuarascáil ar úsáid fornirt i ndáil le faisnéis (lena n-áirítear ráitis ó fhinnéithe agus doiciméid eile) a d’fhéadfadh difear mór a dhéanamh d’fhíorú na tuarascála agus d’aon ghníomhaíochtaí leantacha a dhéanfar amach anseo nó atá ar siúl lena n-áirítear fiosrúcháin, imeachtaí réamh-araíonachta, imeachtaí araíonachta nó imeachtaí fionraí; (i) de bhun Airteagal 25(1)(b), (c), (d), (g) agus (h) den Rialachán, agus cúnamh á sholáthar aici d’institiúidí, do chomhlachtaí, d’oifigí agus do ghníomhaireachtaí eile de chuid an Aontais nó á fháil aici uathu nó agus í ag comhoibriú leo i gcomhthéacs gníomhaíochtaí faoi phointe (a) go (d) den mhír seo agus de bhun comhaontuithe seirbhíse, meabhráin tuisceana agus socruithe oibre ábhartha; (j) de bhun Airteagal 25(1)(b), (c), (g) agus (h) den Rialachán, agus cúnamh agus comhar á soláthar aici d’údaráis inniúla náisiúnta na mBallstát nó á bhfáil aici uathu, arna iarraidh sin dóibh nó ar a tionscnamh féin, go háirithe i gcomhthéacs gníomhaíochtaí faoi phointí (f) go (h) den mhír seo agus de bhun fhorálacha Rialachán EBCG agus Cinntí ón mBord Bainistíochta; (k) de bhun Airteagal 25(1)(b), (c), (g) agus (h) den Rialachán, agus cúnamh á sholáthar aici d’údaráis inniúla náisiúnta na dtríú tíortha agus na n-eagraíochtaí idirnáisiúnta nó á fháil aici uathu nó agus í ag comhoibriú leis na húdaráis agus leis na heagraíochtaí sin, go háirithe de bhun meabhráin tuisceana agus socruithe oibre ábhartha; (l) de bhun Airteagal 25(1)(e) den Rialachán, agus sonraí pearsanta á bpróiseáil aici i gcomhthéacs imeachtaí os comhair Chúirt Bhreithiúnais an Aontais Eorpaigh nó cúirteanna agus binsí náisiúnta; (m) de bhun Airteagal 25(1)(h) den Rialachán, agus láimhseáil á déanamh aici ar iarrataí ar rochtain a bheith ag baill foirne ar a gcomhaid leighis a bhaineann lena ndea-shláinte agus lena bhfolláine shíceolaíoch, i gcás ina bhféadfadh rochtain dhíreach ar na comhaid sin dochar a dhéanamh don ábhar sonraí lena mbaineann agus sláinte nó stádas meabhrach an ábhair sonraí á gcur san áireamh. I gcásanna den sórt sin, soláthróidh an Ghníomhaireacht rochtain indíreach ar an bhfaisnéis leighis ábhartha trí chomhairleoir leighis na Gníomhaireachta nó trí sholáthraí leighis seachtrach; (n) de bhun Airteagal 25(1)(c), (d), (g) agus (h) den Rialachán, agus anailísí slándála á ndéanamh aici, ar anailísí iad a bhféadfadh imscrúduithe inmheánacha a bhaineann le teagmhais chibearshlándála nó mí-úsáid córas TF a bheith ina dtoradh orthu, lena n-áirítear rannpháirtíocht sheachtrach CERT-EU, slándáil inmheánach a áirithiú trí fhísfhaireachas, críocha rialaithe rochtana agus imscrúdaithe, córais chumarsáide agus faisnéise a áirithiú agus frithbhearta teicniúla slándála a dhéanamh. Féadfaidh an Ghníomhaireacht srian a chur le cuid de na cearta dá dtagraítear in Airteagal 1(2) den Chinneadh seo, ar cearta iad atá ag ábhair sonraí, i ndáil le faisnéis a d’fhéadfadh difear mór a dhéanamh do na hanailísí slándála sin, do na modhanna sin chun slándáil inmheánach a áirithiú lena n-áirítear rialú rochtana, do na himscrúduithe slándála sin agus do na frithbhearta slándála teicniúla sin. 2. Urramófar le haon srian bunús na gceart bunúsach agus na saoirsí bunúsacha agus beidh sé riachtanach agus comhréireach i sochaí dhaonlathach. 3. Déanfar tástáil ar riachtanas agus ar chomhréireacht ar bhonn cás ar chás sula gcuirfear srianta i bhfeidhm. Ní rachaidh na srianta thar an méid atá fíor-riachtanach chun a gcuspóir a bhaint amach. 4. Chun críocha cuntasachta, dréachtóidh an Ghníomhaireacht taifead ina ndéanfar cur síos ar na cúiseanna atá le srianta arna gcur i bhfeidhm, ar cé na forais a bhfuil feidhm leo i measc na bhforas a liostaítear i mír 1 agus ar thoradh na tástála ar riachtanas agus ar chomhréireacht. Beidh na taifid sin ina gcuid de chlár a chuirfear ar fáil do MECS arna iarraidh sin. Ullmhóidh an Ghníomhaireacht tuarascálacha tréimhsiúla maidir le cur i bhfeidhm Airteagal 25 den Rialachán agus cuirfidh sí ar fáil go poiblí iad. 5. Agus sonraí pearsanta a fhaightear ó eagraíochtaí eile á bpróiseáil aici i gcomhthéacs a cúraimí, rachaidh an Ghníomhaireacht i gcomhairle leis na heagraíochtaí sin maidir le forais fhéideartha chun srianta a fhorchur agus maidir le riachtanas agus comhréireacht na srianta lena mbaineann, mura gcuirfí gníomhaíochtaí na Gníomhaireachta i mbaol dá bharr sin.

Airteagal 3 Rioscaí do chearta agus saoirsí ábhar sonraí 1. Déanfar measúnuithe ar na rioscaí do chearta agus saoirsí ábhar sonraí a bhaineann le srianta a fhorchur agus mionsonraí i dtaobh thréimhse chur i bhfeidhm na srianta sin a chlárú i dtaifead na ngníomhaíochtaí próiseála arna choinneáil ar bun ag an nGníomhaireacht faoi Airteagal 31 den Rialachán. Déanfar iad a thaifeadadh freisin in aon mheasúnuithe tionchair ar chosaint sonraí maidir leis na srianta sin arna ndéanamh faoi Airteagal 39 den Rialachán. 2. Aon uair a dhéanfaidh an Ghníomhaireacht measúnú ar riachtanas agus ar chomhréireacht sriain, breithneoidh sí na rioscaí a d’fhéadfadh a bheith ann do chearta agus do shaoirsí an ábhair sonraí. 3. Ní bheidh feidhm ag srianta i gcás ina bhfágfadh feidhmiú an chirt shrianta go mbainfí de chuspóir an tsriain nó go ndéanfaí dochar do chearta nó saoirsí ábhar sonraí eile.

Airteagal 4 Coimircí agus tréimhsí stórála 1. Cuirfidh an Ghníomhaireacht coimircí chun feidhme chun mí-úsáid agus rochtain neamhdhleathach nó aistriú neamhdhleathach na sonraí pearsanta a chosc arb iad na sonraí pearsanta a bhfuil feidhm ag srianta ina leith nó a bhféadfaí srianta a chur i bhfeidhm ina leith. Áireofar ar na coimircí sin bearta teicniúla agus eagraíochtúla agus déanfar iad a mhionsonrú de réir mar is gá i gCinntí ó Bhord Bainistíochta na Gníomhaireachta, i gCinntí ón Stiúrthóir Feidhmiúcháin, i bpleananna oibríochtúla arna dtarraingt suas i gcomhréir le hAirteagal 38 de Rialachán EBCG, i gcinntí inmheánacha, i nósanna imeachta agus i bhFógraí Riaracháin. Áireofar an méid seo a leanas sna coimircí: (a) sainiú soiléir ar róil, freagrachtaí agus céimeanna nós imeachta; (b) más iomchuí, timpeallacht leictreonach shlán lena gcoisctear rochtain neamhdhleathach agus thimpisteach ar shonraí leictreonacha nó aistriú neamhdhleathach agus thimpisteach sonraí leictreonacha chuig daoine neamhúdaraithe; (c) más iomchuí, stóráil agus próiseáil shlán ar dhoiciméid pháipéarbhunaithe; (d) faireachán cuí ar shrianta agus athbhreithniú tréimhsiúil ar a gcur i bhfeidhm. Déanfar na hathbhreithnithe dá dtagraítear i bpointe (d) gach 6 mhí ar a laghad agus d’fhéadfaí, mar thoradh orthu, srianta a chur i leataobh i gcomhréir le mír 2. Déanfaidh an rialaitheoir ainmnithe na hathbhreithnithe a dhoiciméadú chun críocha cuntasachta. 2. Cuirfear srianta i leataobh a luaithe nach mbeidh feidhm a thuilleadh ag na cúinsí lena dtugtar bonn cirt ina leith. 3. Déanfar na sonraí pearsanta a choinneáil i gcomhréir le rialacha coinneála is infheidhme na Gníomhaireachta, atá le sainiú sna taifid cosanta sonraí arna gcoinneáil ar bun faoi Airteagal 31 den Rialachán. Ag deireadh na tréimhse coinneála, scriosfar na sonraí pearsanta, é sin nó déanfar iad anaithnid nó déanfar iad a aistriú chuig cartlanna i gcomhréir le hAirteagal 13 den Rialachán.

Airteagal 5 Rannpháirtíocht an Oifigigh Cosanta Sonraí 1. Cuirfear an OCS ar an eolas gan moill mhíchuí aon uair a chuirtear srian le cearta ábhair sonraí i gcomhréir leis an gCinneadh seo. Tabharfar rochtain dó ar na taifid ghaolmhara agus ar aon doiciméid a bhaineann leis an gcomhthéacs fíorasach nó dlíthiúil. 2. Féadfaidh an OCS athbhreithniú a iarraidh ar chur i bhfeidhm sriain. Cuirfidh an Ghníomhaireacht an OCS ar an eolas i scríbhinn maidir le toradh an athbhreithnithe. 3. Déanfaidh an Ghníomhaireacht rannpháirtíocht an OCS i gcur i bhfeidhm srianta a dhoiciméadú, rud lena n-áirítear an fhaisnéis a chomhroinntear leis. 4. Cuirfidh na rialaitheoirí ainmnithe an OCS ar an eolas nuair a chuirfear srian i leataobh.

Airteagal 6 Faisnéis d’ábhair sonraí maidir le srianadh a gceart 1. Áireoidh an Ghníomhaireacht mír sna fógraí um chosaint sonraí a fhoilseofar ar a suíomh gréasáin agus a hinlíon ina soláthrófar faisnéis ghinearálta d’ábhair sonraí maidir leis an bhféidearthacht go ndéanfaí cearta ábhar sonraí a shrianadh de bhun Airteagal 2(1). Cumhdóidh an fhaisnéis cad iad na cearta a fhéadfar a shrianadh, na forais ar a bhféadfar srianta a chur i bhfeidhm agus an tréimhse fhéideartha a mbeidh feidhm acu. 2. Cuirfidh an Ghníomhaireacht ábhair sonraí ar an eolas ar bhonn indibhidiúil, i scríbhinn agus gan moill mhíchuí, faoi shrianta leanúnacha ar a gcearta nó faoi shrianta ar a gcearta amach anseo. Cuirfidh an Ghníomhaireachta an t-ábhar sonraí ar an eolas faoi na príomhchúiseanna le cur i bhfeidhm an tsriain, faoin gceart atá aige chun dul i gcomhairle leis an OCS d’fhonn agóid a dhéanamh i gcoinne an tsriain agus faoin gceart atá aige gearán a thaisceadh le MECS. 3. Féadfaidh an Ghníomhaireacht soláthar faisnéise maidir leis na cúiseanna atá le srianadh agus an ceart chun gearán a thaisceadh le MECS a iarchur, a fhágáil ar lár nó a dhiúltú fad a chuirfeadh sé éifeacht an tsriain ar ceal. Déanfar measúnú ar bhonn cirt a bheith leis sin ar bhonn cás ar chás. A luaithe nach gcuirfeadh sé éifeacht an tsriain ar ceal a thuilleadh, soláthróidh an Ghníomhaireacht an fhaisnéis don ábhar sonraí.

Airteagal 7 Sárú i ndáil le sonraí pearsanta a chur in iúl don ábhar sonraí 1. I gcás ina mbeidh an Ghníomhaireacht faoi oibleagáid sárú sonraí a chur in iúl faoi Airteagal 35(1) den Rialachán, féadfaidh sí, in imthosca eisceachtúla, srian iomlán nó srian páirteach a chur leis an gcur in iúl sin. Déanfaidh sí doiciméadú i nóta ar na cúiseanna atá leis an srian, ar an bhforas dlíthiúil atá leis faoi Airteagal 2 agus ar mheasúnú ar a riachtanas agus a chomhréireacht. Cuirfear an nóta in iúl do MECS tráth a dtabharfar fógra faoin sárú ar shonraí pearsanta. 2. I gcás nach mbeidh feidhm a thuilleadh ag na cúiseanna leis an srian, cuirfidh an Ghníomhaireacht an sárú ar shonraí pearsanta in iúl don ábhar sonraí lena mbaineann agus cuirfidh sí é ar an eolas faoi na príomhchúiseanna leis an srian agus faoin gceart atá aige gearán a thaisceadh le MECS.

Airteagal 8 Rúndacht na cumarsáide leictreonaí 1. In imthosca eisceachtúla, féadfaidh an Ghníomhaireacht srian a chur leis an gceart chun rúndacht cumarsáide leictreonaí faoi Airteagal 36 den Rialachán. Comhlíonfaidh na srianta sin Treoir 2002/58/CE ó Pharlaimint na hEorpa agus ón gComhairle (11). 2. I gcás ina gcuirfidh an Ghníomhaireacht srian leis an gceart chun rúndacht cumarsáide leictreonaí, cuirfidh sí an t-ábhar sonraí lena mbaineann ar an eolas, ina fhreagra ar aon iarraidh ón ábhar sonraí, faoi na príomhchúiseanna le cur i bhfeidhm an tsriain agus faoin gceart atá aige gearán a thaisceadh le MECS. 3. Féadfaidh an Ghníomhaireacht soláthar faisnéise maidir leis na cúiseanna atá le srianadh agus an ceart chun gearán a thaisceadh le MECS a iarchur, a fhágáil ar lár nó a dhiúltú fad a chuirfeadh sé éifeacht an tsriain ar ceal. Déanfar measúnú ar bhonn cirt a bheith leis sin ar bhonn cás ar chás.

Airteagal 9 Teacht i bhfeidhm Tiocfaidh an Cinneadh seo i bhfeidhm an fichiú lá tar éis lá a fhoilsithe in Iris Oifigiúil an Aontais Eorpaigh.

Arna dhéanamh trí nós imeachta i scríbhinn an 4 Aibreán 2022. Thar ceann an Bhoird Bainistíochta Marko GAŠPERLIN An Cathaoirleach

(1) IO L 295, 21.11.2018, lch. 39.

(2) IO L 295, 14.11.2019, lch. 1.

(3) Rialachán (CEE, Euratom, CEGC) Uimh. 259/68 ón gComhairle an 29 Feabhra 1968 lena leagtar síos Rialacháin Foirne Oifigigh na gComhphobal Eorpach agus Coinníollacha Fostaíochta Sheirbhísigh eile na gComhphobal Eorpach agus lena dtionscnaítear bearta speisialta is infheidhme ar bhonn sealadach maidir le hoifigigh an Choimisiúin (IO L 56, 4.3.1968, lch. 1).

(4) Cinneadh Uimh. R-ED-2021-51 ón Stiúrthóir Feidhmiúcháin an 19.4.2021 maidir le Buan-Nós Imeachta Oibríochta – Tuairisciú i leith Teagmhas Tromchúiseach.

(5) Chun críche an Chinnidh seo, áirítear leis an téarma ‘Ballstáit’ freisin na Stáit atá rannpháirteach i bhforbairt ábhartha acquis Schengen de réir bhrí an Chonartha ar Fheidhmiú an Aontais Eorpaigh agus a Phrótacal (Uimh. 19) ar acquis Schengen arna chomhtháthú i gcreat an Aontais Eorpaigh.

(6) Cinneadh 3/2021 ón mBord Bainistíochta an 15 Eanáir 2021 lena nglactar rialacha ionas go mbeidh an Stiúrthóir Feidhmiúcháin in ann baill foirne reachtúla a údarú i dtaobh armáin a iompar agus a úsáid, lena n-áirítear maidir le comhar éigeantach leis na húdaráis náisiúnta inniúla, agus lena n-áirithítear go leanfaidh na baill foirne reachtúla de bheith ag comhlíonadh na gcoinníollacha maidir le húdaruithe den sórt sin a eisiúint.

(7) Cinneadh 69/2021 ón mBord Bainistíochta an 21 Nollaig 2021 lena nglactar rialacha maidir le próiseáil sonraí pearsanta oibríochtúla ag an nGníomhaireacht.

(8) Cinneadh 56/2021 ón mBord Bainistíochta an 15 Deireadh Fómhair 2021 lena nglactar rialacha cur chun feidhme maidir le cur i bhfeidhm Rialachán (AE) 2018/1725 a bhaineann le cúraimí, dualgais agus cumhachtaí an Oifigigh Cosanta Sonraí chomh maith le rialacha maidir le Rialaitheoirí Ainmnithe in Frontex.

(9) Cinneadh 56/2021 ón mBord Bainistíochta an 15 Deireadh Fómhair 2021 lena nglactar rialacha cur chun feidhme maidir le cur i bhfeidhm Rialachán (AE) 2018/1725 a bhaineann le cúraimí, dualgais agus cumhachtaí an Oifigigh Cosanta Sonraí chomh maith le rialacha maidir le Rialaitheoirí Ainmnithe in Frontex.

(10) Áirítear le ‘baill foirne a bhfuil baint acu le gníomhaíocht de chuid na Gníomhaireachta’ baill de na foirne amhail foireann na Gníomhaireachta féin nó baill foirne de chuid chatagóirí 2, 3 agus 4 den Bhuanchór

(11) Treoir 2002/58/CE ó Pharlaimint na hEorpa agus ón gComhairle an 12 Iúil 2002 maidir le sonraí pearsanta a phróiseáil agus maidir le cosaint príobháideachais san earnáil cumarsáide leictreonaí (Treoir maidir le príobháideachas agus cumarsáid leictreonach) (IO L 201, 31.7.2002 lch. 37)